IMH ไม่หวั่นยกเลิกรักษาโควิดฟรี ชี้รพ.สมาชิก “สปสช.–ประกันสังคม” เบิกได้ตามสิทธิปกติ
IMH ไม่หวั่นยกเลิกรักษาโควิดฟรี (UCEP COVID) เหตุเป็นโรงพยาบาลสมาชิก “สปสช. – ประกันสังคม” ขอเพิ่มโควต้ารับรักษาผู้ป่วยตามสิทธิ์รัฐเพิ่ม จ่อลุยเจรจา M&A จัดตั้งโฮลดิ้ง ขยายธุรกิจDigital Health Platform คาดเพิ่มฐานลูกค้าแตะระดับ 3 ล้านคน
IMH ไม่หวั่นยกเลิกรักษาโควิดฟรี ชี้รพ. สมาชิก “สปสช. – ประกันสังคม” เบิกได้ตามสิทธิปกติ จ่อลุย M&A ตั้งโฮลดิ้ง ขยายธุรกิจ “Digital Health”
14 ก.พ. 2565

ดร. สิทธิวัตน์ กำกัดวงษ์ ประธานเจ้าหน้าที่บริหาร บริษัทโรงพยาบาลอินเตอร์เมดิคัล  แคร์ แอนด์ แล็บ จำกัด (มหาชน) หรือ IMH เปิดเผยว่า ปัจจุบันยอดผู้ติดเชื้อโควิด พุ่งเกือบ 2 หมื่นคน และมีอัตราการติดเชื้อเพิ่มอย่างรวดเร็ว  ส่วนจำนวนผู้ป่วยเข้ารักษาในโรงพยาบาลนั้น ยังคงมีมากต่อเนื่อง ตามปริมาณผู้ติดเชื้อที่เพิ่มขึ้น และยังคงมีผู้ป่วยสะสมคงค้างอีกเป็นจำนวนมาก
ทั้งนี้ปัจจุบัน โรงพยาบาล ประชาพัฒน์ ภายใต้บริษัทลูกของ IMH ซึ่งให้บริการ ตรวจรักษาดูแลและเบิกจ่ายระบบ UCEP COVID ได้ตามปกติ เพื่อรักษาผู้ป่วยโควิดแบบฉุกเฉิน ทั้งนี้มองว่าหากกรณี ปลดโรคโควิด-19 ออกจากการรักษาสิทธิฉุกเฉินวิกฤตรักษาทุกที่ (UCEP COVID) มาเป็นการรักษาและเบิกจ่ายตามสิทธิสุขภาพปกติ  ทาง รพ. ประชาพัฒน์ ก็ยังคงสามารถเบิกค่ารักษาผู้ป่วยโควิด เหมือนกับค่ารักษาโรคอื่นๆ ตามสิทธิ์รัฐที่ผู้ป่วยมี เช่น สิทธิบัตรทอง สิทธิประกันสังคม ได้ เนื่องจาก รพ. ประชาพัฒน์  เป็นโรงพยาบาลในระบบสำนักงานหลักประกันสุขภาพแห่งชาติ (สปสช.) และ ประกันสังคม อยู่แล้ว  จึงสามารถให้การรักษาผู้ป่วยโควิด-19 ที่ค้างสะสม ได้อย่างต่อเนื่อง และยังให้การดูแลผู้ป่วยแบบ HI และ CI ได้ตามนโยบาย HI-CI-ATK first เมื่ออาการเปลี่ยนแปลง สามารถส่งต่อดูแลภายใน รพ. ได้ทันที
นอกจากนี้ แนวทางในปี 2565 รพ. ประชาพัฒน์ กำลังเตรียมขอเพิ่มโควต้ารับรักษาผู้ป่วยตามสิทธิ์รัฐ ให้ได้มากขึ้นกว่าเท่าตัว เนื่องจากปีที่ผ่านมาทาง รพ. สามารถบริหารจัดการการให้บริการผู้ป่วยได้อย่างมีประสิทธิภาพ
ส่วนแผนธุรกิจหลังโควิด-19 ทางกลุ่ม IMH จะเร่งขยายธุรกิจโรงพยาบาล เพื่อรองรับการเติบโต ซึ่งคาดว่ารายละเอียดจะประกาศได้ในไตรมาส 1/2565 รวมทั้งการปรับโครงสร้าง IMH ให้เป็น Holding เต็มตัวในอนาคตพร้อมเตรียมจับมือ partner ทางธุรกิจเพื่อขยายฐานการแพทย์ผ่าน Digital Health Platform ซึ่งคาดว่าจะเพิ่มฐานลูกค้าให้แตะระดับ 3 ล้านคนได้ ในเร็วๆนี้